civil værnepligt
Civil værnepligt, værnepligt, der aftjenes i form af civilt statsarbejde pga. et udtalt ønske om ikke at gøre militærtjeneste af samvittighedsmæssige grunde. En person, der aftjener civil værnepligt, kaldes militærnægter. Civil værnepligt blev indført i Danmark i 1917. En religiøst motiveret overbevisning var oprindelig en betingelse for at blive overført til civil værnepligt, men fra 1968 har en etisk overbevisning af politisk karakter også givet mulighed for fritagelse for militærtjeneste.
Civil værnepligt bestod oprindelig af skovarbejde o.l., men i 1960'erne blev det muligt at opfylde værnepligten ved civilt arbejde på institutioner med almennyttige formål inden for den sociale og kulturelle sektor. I 1970 blev det endvidere muligt at aftjene civil værnepligt i form af ulandsarbejde i to år. 
Frem til 1986 har den civile værnepligt været af længere varighed end den værnepligtige militærtjeneste, men er nu den samme. Normalt har antallet af militærnægtere kun udgjort få procent af en årgang, men antallet steg fra 1960'erne og frem til midten af 1970'erne til over 10% for derefter atter at falde.